राजगृह गी अजकल राजगिर आखदे न। ए पटना जिले दे दक्खन पूरब दे कोने च बिहार शरीफ कसबे थमां कोई 13 मील दक्खन-पच्छम दी दिशा च ‘बखतियारपुर-बिहार’ रेलबे लाईन दा अखीरी स्टेशन ऐ। ए धर्म स्थान हिंदू, बौद्ध, जैन ते मुसलमानें दा सांझा पवित्तर तीर्थ ऐ। इदे गर्म चश्में पर हर त्रीयै बरै मनमासें दे दिनें च सारा म्हीना हिंदुएं दा मेला लगदा ऐ। आखदे न जे म्हात्मा गौतम बुद्ध ते जैनियें दे चौबिमें तीर्थकर महावीर ने इत्थैं मते चमासे बिताये हे। जैनी इस तीर्थ गी इस लेई बी पवित्तर मनदे न जे इत्थैं उन्दे बीहमें तीर्थकर मुनि सुब्रत दा जनम होआ हा। राजगृह दे गंधक दे चश्में दे पानी च खनिज पदार्थे दा मता थोड़ा अंश पाया जंदा ऐ। इस्सै लेई सारे चश्में, खासकर सातधारा ते मखदूम कुण्डै दा पानी बड़ा हल्का ते नरोआ ऐ।